El Garbí seleccionat en un programa escolar europeu de foment del menjar saludable
06 de juny de 2019

L’alumnat del centre El Garbí, de 3 a 12 anys, participa en la campanya “A menjar sa”, que vol conscienciar els xiquets i les xiquetes de la importància de consumir fruites i hortalisses, i llet i productes lactis, produïts de manera respectuosa amb el medi ambient.

Es tracta d’un programa europeu que gestiona la Conselleria d’Agricultura, Medi Ambient, Canvi Climàtic i Desenvolupament Rural.

El col·legi rep aliments frescos, de proximitat, perquè l’alumnat  conega les característiques i també els prenga. Cadascú dels xiquets i xiquetes han rebut un bol elaborat amb fibra de blat, per tant reutilitzable i biodegradable. També se’ls ha obsequiat un imant de nevera amb motius de vida saludable.

La campanya inclou tallers i excursions per a conéixer de primera mà l’elaboració de productes sans. Part de l’alumnat del Garbí ha anat esta setmana a Alboraia i ha vist com es cultiva la xufa i com es fa l’orxata.

La directora del centre, Inma Izquierdo,  considera molt efectiva esta campanya perquè  fa aprendre als alumnes directament el valor de l’alimentació saludable i, com a anècdota, xiquets que han arribat de fora de la Comunitat Valenciana estan coneixent fruites que no havien vist mai, com ara els nispros.